MOZZJONI GĦAL RIŻOLUZZJONI imressqa biex jingħalaq id-dibattitu dwar id-dikjarazzjoni mill-Kummissjoni skond l-Artikolu 103(2) tar-Regoli ta' Proċedura imressqa minn Sophia in 't Veld f'isem il-Grupp ALDE Dwar il-ftehima PNR ma' l-Istati Uniti Riżoluzzjoni tal-Parlament Ewropew dwar il-ftehima PNR ma' l-Istati Uniti Il-Parlament Ewropew , wara li kkunsidra l-Artikolu 6 TUE, l-Artikolu 8 tal-Karta tad-Drittijiet Fundamentali u l-Artikolu 8 tal-Konvenzjoni Ewropea tad-Drittijiet tal-Bniedem; wara li kkunsidra r-riżoluzzjonijiet tiegħu dwar il-PNR tas-7 ta' Settembru 2006 ( P6_TA(2006)0354 ) u ta' l-14 ta' Frar 2007 ( P6_TA(2007)0039 ), wara li kkunsidra l-ftehimiet PNR preċedenti bejn il-Komunità Ewropea u l-Istati Uniti ta' l-Amerika tat-28 ta' Mejju 2004 u bejn l-Unjoni Ewropea u l-Istati Uniti ta' l-Amerika tad-19 ta' Ottubru 2006, wara li kkunsidra l-abbozz ta' ftehima tat-28 ta' Ġunju 2007 bejn l-Unjoni Ewropea u l-Istati Uniti ta' l-Amerika dwar l-ipproċessar u t-trasferiment ta' dejta dwar rekords ta' l-ismijiet tal-passiġġieri (PNR) minn kumpaniji ta' l-ajru lid-Dipartiment tas-Sigurtà Interna ta' l-Istati Uniti (DHS), trasmessi b'mod informali mill-President fil-Kariga, il-Ministru Schäuble, liċ-Chairperson tal-kumitat LIBE, wara li kkunsidra l-ittra tad-DHS tat-28 ta' Ġunju 2007 dwar l-assigurazzjoni li tispjega s-salvagwardja tad-dejta tal-PNR, trasmessa informalment mill-President fil-Kariga, il-Ministru Schäuble, liċ-Chairperson tal-Kumitat LIBE, wara li kkunsidra l-ittra tal-Kontrollur Ewropew għall-Protezzjoni tad-Dejta tas-27 ta' Ġunju 2007, dwar l-ftehim PNR il-ġdid ma' l-Istati Uniti indirizzata lill-President fil-Kariga, il-Ministru Schäuble, wara li kkunsidra l-Artikolu 2 tal-Protokol Addizzjonali għall-Konvenzjoni għall-Ħarsien ta' l-Individwi fl-Ipproċessar Awtomatiku ta' Dejta Personali, tal-Kunsill ta' l-Ewropa, relatat ma' l-awtoritajiet ta' kontroll u l-ħruġ transkonfinali ta' dejta, wara li kkunsidra d-Direttiva 2004/82/KE dwar l-obbligu tal-kumpaniji ta' l-ajru li jikkomunikaw id-dejta personali tal-passiġġieri, wara li kkunsidra l-Artikolu 103(2) tar-Regoli ta' Proċedura tiegħu, billi l-għan iddikjarat tal-ftehima PNR huwa li jipprovdi bażi legali għat-trasferiment tal-PNR dejta ta' l-UE lill-Istati Uniti fuq naħa, u li jiżgura ħarsien xieraq tad-dejta personali u s-salvagwardji proċedurali taċ-ċittadini Ewropej min-naħa l-oħra, billi l-ftehima PNR ma tilħaqx it-tieni objettiv, għaliex hemm nuqqas sostanzjali fir-rigward taċ-ċertezza legali, il-ħarsien tad-dejta u l-kumpens legali għaċ-ċittadini Ewropej, partikolarment minħabba definizzjonijiet wiesgħa u vagi u bosta possibilitajiet għal eċċezzjonijiet; billi l-ħarsien adegwat tal-privatezza u l-libertajiet ċivili taċ-ċittadini individwali u l-kontrolli tal-kwalità tad-dejta huma meħtieġa sabiex l-iskambju tad-dejta u ta' l-informazzjoni jkun għodda ta' valur fil-ġlieda kontra t-terroriżmu. Ġenerali Jesprimi dispjaċir kbir għan-nuqqas ta' viżjoni demokratika ta' kwalunkwe tip, għaliex il-ftehima PNR, proposta minn rekwiżiti ta' l-Istati Uniti, ġiet innegozjata u miftiehma mingħajr il-parteċipazzjoni tal-Parlament Ewropew u nħoloq nuqqas ta' opportunità għall-parlamenti nazzjonali li jeżerċitaw kwalunkwe influwenza fuq il-mandat tan-negozjati, jew li jevalwaw bir-reqqa l-ftehima proposta jew li jipproponu xi modifiki; Jinsab imħasseb dwar in-nuqqas ta' ċertezza legali attwali fir-rigward tal-konsegwenzi u l-firxa ta' l-obbligi imposti fuq il-kumpaniji ta' l-ajru kif ukoll ir-relazzjoni legali bejn il-ftehima dwar il-PNR u l-ittra tad-DHS; Jikkritika l-ftehima PNR għaliex ma toffrix livell adegwat ta' protezzjoni tad-dejta tal-PNR, u jiddispjaċih minħabba n-nuqqas ta' dispożizzjonijiet ċari u proporzjonati marbuta ma' l-iskambju ta' informazzjoni, iż-żamma tad-dejta, u l-kontroll ta' l-awtoritajiet għall-ħarsien tad-dejta; jinsab imħasseb dwar il-bosta dispożizzjonijiet li għandhom jiġu implimentati skond id-diskrezzjoni tad-DHS; Dwar il-qafas legali Jinsab imħasseb dwar il-fatt li t-tħaddim, il-ġbir, l-użu u ż-żamma tad-dejta li tagħmel id-DHS bid-dejta dwar il-PNR m'humiex imwaqqfa fuq ftehim xieraq, iżda biss fuq assigurazzjonijiet li ma jorbtux, li d-DHS tista' tibdel b'mod unilaterali fi kwalunkwe ħin u li dawn ma jagħtu l-ebda drittijiet jew benefiċċji lil kwalunkwe persuna jew parti; Jiddispjaċih min-nuqqas ta' limitazzjoni ċara fuq l-iskop fl-ittra tad-DHS, li tinnota li d-dejta tal-PNR tista' tintuża għall-ġlieda kontra t-terroriżmu u krimini relatati, iżda wkoll għal firxa ta' skopijiet addizzjonali mhux speċifikati, l-aktar "għall-ħarsien ta' l-interess vitali tas-suġġett tad-dejta jew persuni oħra, jew fi kwalunkwe proċedura kriminali, jew skond kif ikun meħtieġ mod ieħor bil-liġi"; Jilqa' r-rieda tad-DHS biex imur għas-sistema PUSH sa mhux aktar tard mill-1 ta' Jannar 2008 fil-prinċipju, iżda jiddispjaċih li din iċ-ċaqliqa - diġà prevista fil-ftehima tal-PNR ta' l-2004 - iddawmet għall-numru ta' snin, anki meta l-kundizzjoni ta' fattibilità teknika ilha li ġiet issodisfata; jemmen li s-sistema PUSH għall-kumpaniji ta' l-ajru kollha għandha tkun conditio sine qua non għal kwalunkwe trasferiment ta' PNR; jenfasizza li l-eżistenza simultanja tas-sistemi "PUSH" u "PULL" tista' twassal għal tgħawwiġ tal-kompetizzjoni bejn il-kumpaniji ta' l-ajru ta' l-UE; Jinsisti li r-reviżjoni perjodika konġunta mid-DHS u mill-UE għandha tkun, komprensiva, għandha ssir kull sena u r-riżultati għandhom jiġu ppublikati; jinsisti li r-reviżjoni tkun tinkludi evalwazzjoni ta' l-effettività tal-miżuri f'termini ta' sigurtà akbar; jiddispjaċih li r-reviżjoni ma tipprevedix l-involviment tal-kontrolluri tad-dejta nazzjonali jew Ewropej, li għalihom kien provdut fil-ftehim PNR preċedenti; Jinsisti li l-passiġġieri għandhom jiġu infurmati b'mod xieraq dwar l-użu tad-dejta tagħhom u d-drittijiet tagħhom, u li dan l-obbligu jkun f'idejn il-kumpaniji ta' l-ajru; jemmen li d-DHS u l-Kummissjoni Ewropea għandhom iġorru r-responsabilità għall-informazzjoni pprovduta lill-passiġġieri u jħeġġeġ li n-"Nota qasira għall-ivvjaġġar bejn l-Unjoni Ewropea u l-Istati Uniti" li ġiet suġġerita mill-Grupp ta' Ħidma ta' l-Artikolu 29 (WP 132) jkun disponibbli għall-passiġġieri kollha; Rigward il-protezzjoni tad-dejta Jilqa' b'sodisfazzjon il-fatt li d-dispożizzjoni li l-Att dwar il-Privatezza ta' l-Istati Uniti se jiġi estiż amministrattivament għaċ-ċittadini ta' l-UE; Jiddispjaċih li d-DHS jirriżerva d-dritt li jintroduċi eżenzjonijiet skond l-Att dwar il-Libertà ta' Informazzjoni; Jiddeplora l-fatt li t-tul ta' kemm tinżamm id-dejta PNR se jiġi estiż minn 3.5 snin għal 15-il sena, kif ukoll billi dan japplika b'mod retroattiv għal dejta miġbura taħt il-ftehimiet PNR preċedenti; jikkritika bl-aħrax il-fatt li wara perjodu ta' 15-il sena li tulu tinżamm id-dejta, magħmul minn 7 snin 'attivi' u 8 snin 'inattivi', m'hemmx garanzija li d-dejta titħassar definittivament; Jinnota li t-tnaqqis fl-oqsma tad-dejta minn 34 għal 19, iżda jagħmel riferenza għall-fatt li t-tnaqqis huwa l-biċċa l-kbira superfiċjali minħabba l-fatt li numru ta' oqsma tad-dejta ngħaqdu flimkien u ngħataw isem ġdid minflok ma ġew imħassra; Jinnota bi tħassib li dejta sensittiva (jiġifieri dejta personali li tirrivela l-orġini razzjali jew etnika, l-opinjoni politika, it-twemmin reliġjuż jew filosofiku, is-sħubija f'għaqda tal-ħaddiema, u dejta dwar is-saħħa u l-ħajja sesswali ta' l-individwu), se tkun disponibbli għad-DHS u li din id-dejta tista' tintuża mid-DHS f'każijiet eċċezzjonali; Huwa mħasseb dwar il-fatt li d-dejta se tinżamm għal seba' snin f' 'databases analitiċi attivi', li jwassal għal riskju sinifikattiv ta' elaborazzjoni tal-profili fuq skala kbira u tfittix ta' dejta, li huwa inkompatibbli ma' prinċipji fundamentali Ewropej u prattika li għadha qed tiġi diskussa fil-Kungress ta' l-istati Uniti; Rigward il-qsim ta' informazzjoni Jiddispjaċih li l-ftehima għadha ma tiddefinixxix b'mod preċiż liema awtoritajiet ta' l-Istati Uniti jista' jkollhom aċċess għad-dejta PNR; Jopponi bil-qawwa l-possibilità li pajjiżi terzi b'mod ġenerali jistgħu jingħataw aċċess għad-dejta PNR jekk jaderixxu ma' kundizzjonijiet speċifiċi tad-DHS, u li pajjiżi terzi jistgħu eċċezzjonalment, f'każijiet ta' emerġenza mhux speċifikati, jingħataw aċċess għad-dejta PNR mingħajr assigurazzjoni li d-dejta tiġi trattata skond il-livell ta' protezzjoni tad-dejta tad-DHS; Rigward sistema Ewropea tal-PNR Jinnota li l-ftehim jagħmel riferenza għal-sistema futura possibbli tal-PNR fil-livell ta' UE jew f'wieħed jew aktar minn fost l-Istati Membri tagħha, u d-dispożizzjoni li kull dejta PNR ta' sistema bħal din tista' ssir disponibbli għad-DHS; Jitlob li l-Kummissjoni Ewropea tikkjarifika s-sitwazzjoni attwali fir-rigward ta' sistema PNR ta' l-UE, inkluża l-possibilità li l-istudju tal-fattibilità jkun disponibbli, kif hija kienet wiegħdet li tagħmel; Jirrepeti l-preokkupazzjonijiet espressi mill-Grupp ta' Ħidma ta' l-Artikolu 29 fir-rigward ta' l-użu ta' dejta PNR għal skopijiet ta' nfurzar tal-liġi, b'mod partikolari jistieden lill-Kummissjoni biex tissostanzja: (a) il-bżonn operattiv u l-iskop tal-ġbir ta' dejta PNR mad-dħul fit-Territorju ta' l-Unjoni Ewropea. b) il-valur miżjud tal-ġbir ta' dejta PNR fid-dawl tal-miżuri ta' kontroll li jeżistu diġà mad-dħul fl-UE għal skopijiet ta' sikurezza, bħas-sistema ta' Schengen, is-Sistema ta' Informazzjoni dwar il-Viżi (VIS), u s-sistema API; (c) l-użu li huwa maħsub għad-dejta PNR, b'mod partikolari jekk ikunx għall-identifikazzjoni ta' individwi biex tiġi żgurata s-sikurezza fl-ajru, għall-identifikazzjoni ta' min jidħol fit-territorju ta' l-UE jew biex jinġabar profil negattiv jew pożittiv ġenerali tal-passiġġieri; Jinsisti li l-Parlament Ewropew ikun involut skond l-Artikolu 71, 1c u l-Artikolu 251 TEU f'kull żvilupp bħal dan; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Gvernijiet u l-Parlamenti ta' l-Istati Membri u lill-Kungress ta' l-Istati Uniti.
Extracted from 14787119__MOTION__B6-2007-0280__MT.txt